Document ID: 32003R0497

Komisijos reglamentas (EB) Nr. 497/2003
2003 m. kovo 18 d.
iš dalies keičiantis Reglamentą (EB) Nr. 94/2002, nustatantį išsamias Tarybos reglamento (EB) Nr. 2826/2000 dėl žemės ūkio produktams skirtų informavimo ir pardavimo skatinimo veiksmų vidaus rinkoje taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gruodžio 19 d. Tarybos reglamentą (EB) Nr. 2826/2000 dėl žemės ūkio produktams skirtų informavimo ir pardavimo skatinimo veiksmų vidaus rinkoje [1], ypač į jo 12 straipsnį,
kadangi:
(1) Atsižvelgiant į būtinybę teikti tinkamą informaciją ir apsaugoti vartotojus, Komisijos reglamento (EB) Nr. 94/2002 [2] su paskutiniais pakeitimais, padarytais Reglamentu (EB) Nr. 2097/2002 [3], 2 straipsnyje numatyta, kad pranešimai apie maistinę produktų vertę remtųsi pripažintais moksliniais duomenimis, kurių šaltiniai būtų prieinami.
(2) Siekiant teisinio tikrumo, visų pirma turėtų būti apibrėžta, kad pasiūlytos programos turi atitikti Bendrijos teisinius aktus, skirtus atitinkamiems produktams ir jų pardavimui.
(3) Kai kuriems sektoriams skirtos gairės turėtų būti suderintos atsižvelgiant tiek į patirtį, sukauptą kruopščiai išnagrinėjus pateiktas programas, tiek į naujausias mokslo žinias.
(4) Alyvuogių aliejaus ir valgomųjų alyvuogių bei galvijienos sektoriai yra pagrindiniai sektoriai, kuriuose informacija bei (arba) bendros pardavimą skatinančios priemonės ir ypač tinkama informacija vartotojams galėtų pagerinti rinkos pusiausvyrą.
(5) Pluoštinių linų sektoriuje pagaminti kokybiški gaminiai turi stiprią gaminių, pagamintų iš linų pluošto už Bendrijos ribų, ir gaminių iš kitokio pluošto konkurenciją. Paskutiniųjų prekybos metų kampanija parodė, kad tikslinga toliau taikyti informacines priemones apie Bendrijoje auginamus pluoštinius linus.
(6) Dėl šių priežasčių alyvuogių aliejaus ir valgomųjų alyvuogių, pluoštinių linų bei galvijienos sektoriai turėtų būti įtraukti į sąrašą, skirtą reklamuotiniems gaminiams, be to, jau šioje pakopoje turi būti apibrėžtos bendros gairės, skirtos ruošti kampanijas šiuose sektoriuose.
(7) Priede nurodytose gairėse atsižvelgiama į rinkos sąlygas ir turimus pačių naujausių reklaminių kampanijų įvertinimo rezultatus.
(8) Atsižvelgiant į laiką, kada šios gairės buvo patvirtintos, turėtų būti nustatyti konkretūs terminai persiųsti ir patvirtinti 2003 metais pateiktas programas dėl alyvuogių aliejaus, valgomųjų alyvuogių ir pluoštinių linų.
(9) Turi būti atnaujintas II priedas, kuriame išvardytos kompetentingos valstybių narių institucijos.
(10) Reglamentas (EB) Nr. 94/2002 turėtų būti atitinkamai iš dalies pakeistas.
(11) Šiame reglamente numatytos priemonės atitinka jungtinio žemės ūkio produktų pardavimo skatinimo vadybos komitetų posėdžio metu pareikštą nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 94/2002 iš dalies pakeičiamas taip:
- 2 straipsnyje pridedama 3 dalis:
"3. Bet kuri reklaminiuose arba informaciniuose pranešimuose pateikta nuoroda dėl poveikio sveikatai vartojant atitinkamą produktą turi būti pagrįsta visuotinai pripažintais mokslo duomenimis. Tokius pranešimus turi patvirtinti už sveikatos apsaugą atsakinga nacionalinė valdžios institucija. Teikiančios pasiūlymus prekybos federacija arba tarpšakinė organizacija pateikia suinteresuotai valstybei narei ir Komisijai mokslinių tyrimų ir pripažintų mokslo įstaigų nuomonių, kuriomis remiamasi pranešimuose, sąrašą."
- 5 straipsnio 1 dalis pakeičiama taip:
"1. Siekiant įgyvendinti Reglamento (EB) Nr. 2826/2000 6 straipsnyje nurodytose programose numatytas priemones, suinteresuotos valstybės narės, paskelbus kvietimus pateikti paraiškas ir ne vėliau kaip kiekvienų metų sausio 31 d. ir liepos 31 d. gauna atitinkamo (-ų) sektoriaus (-ių) programas, kurias pateikia Bendrijos prekybos federacijos arba tarpšakinės organizacijos.
Tačiau atitinkamos valstybės narės gauna su alyvuogių aliejumi, valgomosiomis alyvuogėmis ir pluoštiniais linais susijusias programas, kurios turi būti pateiktos 2003 metais, kaip atsakas į kvietimus pateikti pasiūlymus ne vėliau kaip iki 2003 m. gegužės 31 d.
Šios programos atitinka Bendrijos taisykles dėl atitinkamų produktų ir prekybos jais, taip pat to Reglamento (EB) Nr. 2826/2000 5 straipsnyje nurodytas gaires ir tuo tikslu suinteresuotų valstybių narių išplatintas specifikacijas, kuriose apibrėžti produktų atmetimo, atrankos ir priimtinumo kriterijai.
Pirmą kartą gairės pateikiamos šio reglamento III priede."
- 7 straipsnis iš dalies pakeičiamas taip:
a) prie 1 straipsnio dalies pridedama tokia pastraipa:
"Apie 2003 metais pateiktas programas dėl alyvuogių aliejaus, valgomųjų alyvuogių ir pluoštinių linų, gautas paskelbus kvietimus pateikti pasiūlymus, suinteresuota valstybė narė praneša Komisijai ne vėliau kaip iki 2003 m. birželio 30 d.";
b) prie straipsnio 3 dalies pridedama tokia pastraipa:
"Komisija sprendimą dėl 2003 metais pateiktų programų dėl alyvuogių aliejaus, valgomųjų alyvuogių ir pluoštinių linų, gautų paskelbus kvietimus pateikti paraiškas, priima ne vėliau kaip iki 2003 m. rugsėjo 15 d."
- I priedas pakeičiamas šio reglamento priedu.
- II priedas pakeičiamas šio reglamento priedu.
- III priedas iš dalies pakeičiamas pagal šio reglamento III priedą.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 18 d.

Labels: 17
0
3
6
15